- תְהִלִּים
- <
- 3
- >

3
1 מזמור לדוד בברחו מפני אבשלום בנו יהוה מה רבו צרי רבים קמים עלי׃ 2 רבים אמרים לנפשי אין ישועתה לו באלהים סלה׃ 3 ואתה יהוה מגן בעדי כבודי ומרים ראשי׃ 4 קולי אל יהוה אקרא ויענני מהר קדשו סלה׃ 5 אני שכבתי ואישנה הקיצותי כי יהוה יסמכני׃ 6 לא אירא מרבבות עם אשר סביב שתו עלי׃ 7 קומה יהוה הושיעני אלהי כי הכית את כל איבי לחי שני רשעים שברת׃ 8 ליהוה הישועה על עמך ברכתך סלה׃

- תְהִלִּים
- <
- 3
- >

Public Domain