- תְהִלִּים
- <
- 101
- >

101
1 לדוד מזמור חסד ומשפט אשירה לך יהוה אזמרה׃ 2 אשכילה בדרך תמים מתי תבוא אלי אתהלך בתם לבבי בקרב ביתי׃ 3 לא אשית לנגד עיני דבר בליעל עשה סטים שנאתי לא ידבק בי׃ 4 לבב עקש יסור ממני רע לא אדע׃ 5 מלושני בסתר רעהו אותו אצמית גבה עינים ורחב לבב אתו לא אוכל׃ 6 עיני בנאמני ארץ לשבת עמדי הלך בדרך תמים הוא ישרתני׃ 7 לא ישב בקרב ביתי עשה רמיה דבר שקרים לא יכון לנגד עיני׃ 8 לבקרים אצמית כל רשעי ארץ להכרית מעיר יהוה כל פעלי און׃

- תְהִלִּים
- <
- 101
- >

Public Domain