- תְהִלִּים
- <
- 25
- >

25
1 לדוד אליך יהוה נפשי אשא׃ 2 אלהי בך בטחתי אל אבושה אל יעלצו איבי לי׃ 3 גם כל קויך לא יבשו יבשו הבוגדים ריקם׃ 4 דרכיך יהוה הודיעני ארחותיך למדני׃ 5 הדריכני באמתך ולמדני כי אתה אלהי ישעי אותך קויתי כל היום׃ 6 זכר רחמיך יהוה וחסדיך כי מעולם המה׃ 7 חטאות נעורי ופשעי אל תזכר כחסדך זכר לי אתה למען טובך יהוה׃ 8 טוב וישר יהוה על כן יורה חטאים בדרך׃ 9 ידרך ענוים במשפט וילמד ענוים דרכו׃ 10 כל ארחות יהוה חסד ואמת לנצרי בריתו ועדתיו׃ 11 למען שמך יהוה וסלחת לעוני כי רב הוא׃ 12 מי זה האיש ירא יהוה יורנו בדרך יבחר׃ 13 נפשו בטוב תלין וזרעו יירש ארץ׃ 14 סוד יהוה ליראיו ובריתו להודיעם׃ 15 עיני תמיד אל יהוה כי הוא יוציא מרשת רגלי׃ 16 פנה אלי וחנני כי יחיד ועני אני׃ 17 צרות לבבי הרחיבו ממצוקותי הוציאני׃ 18 ראה עניי ועמלי ושא לכל חטאותי׃ 19 ראה אויבי כי רבו ושנאת חמס שנאוני׃ 20 שמרה נפשי והצילני אל אבוש כי חסיתי בך׃ 21 תם וישר יצרוני כי קויתיך׃ 22 פדה אלהים את ישראל מכל צרותיו׃

- תְהִלִּים
- <
- 25
- >

Public Domain