- תְהִלִּים
- <
- 47
- >

47
1 למנצח לבני קרח מזמור כל העמים תקעו כף הריעו לאלהים בקול רנה׃ 2 כי יהוה עליון נורא מלך גדול על כל הארץ׃ 3 ידבר עמים תחתינו ולאמים תחת רגלינו׃ 4 יבחר לנו את נחלתנו את גאון יעקב אשר אהב סלה׃ 5 עלה אלהים בתרועה יהוה בקול שופר׃ 6 זמרו אלהים זמרו זמרו למלכנו זמרו׃ 7 כי מלך כל הארץ אלהים זמרו משכיל׃ 8 מלך אלהים על גוים אלהים ישב על כסא קדשו׃ 9 נדיבי עמים נאספו עם אלהי אברהם כי לאלהים מגני ארץ מאד נעלה׃

- תְהִלִּים
- <
- 47
- >

Public Domain