- תְהִלִּים
- <
- 99
- >

99
1 יהוה מלך ירגזו עמים ישב כרובים תנוט הארץ׃ 2 יהוה בציון גדול ורם הוא על כל העמים׃ 3 יודו שמך גדול ונורא קדוש הוא׃ 4 ועז מלך משפט אהב אתה כוננת מישרים משפט וצדקה ביעקב אתה עשית׃ 5 רוממו יהוה אלהינו והשתחוו להדם רגליו קדוש הוא׃ 6 משה ואהרן בכהניו ושמואל בקראי שמו קראים אל יהוה והוא יענם׃ 7 בעמוד ענן ידבר אליהם שמרו עדתיו וחק נתן למו׃ 8 יהוה אלהינו אתה עניתם אל נשא היית להם ונקם על עלילותם׃ 9 רוממו יהוה אלהינו והשתחוו להר קדשו כי קדוש יהוה אלהינו׃

- תְהִלִּים
- <
- 99
- >

Public Domain